આમ જોઇએ તો સોશિયલ મીડિયા તમામ જનતા માટે વરદાનરૂપ છે, પરંતુ આપણે તેના ગેરઉપયોગને કારણે આવી સારી વસ્તુને શાપરૂપ સાબિત કરી દીધી છે. શહેરના કોઈ પણ વિસ્તારમાં નાની-અમથી કોઈ ઘટના બની હોય કે કોઈ બે કોમ વચ્ચે છમકલું થયું હોય તો વોટ્સએપ એ છમકલાને શાંત કરવાની અને છમકલાને તોફાનમાં ફેરવવાની ક્ષમતા રાખે છે, પરંતુ આપણે શાંત કરવાની વોટ્સએપની ક્ષમતાથી દૂર ભાગતા હોઈએ છીએ અને તરત જ એ છમકલાને કેવી રીતે તોફાનમાં પરિવર્તિત કરવું એની પેરવીમાં લાગી જતાં હોઈએ છીએ.